和建王雨中聞戒酒之什
作者：史浩
朝代：宋

paragraphs: 簇雲行太虛，作霖自天意。
凉氣入郊坰，通宵喜不寐。
鼕鼓喧銅駝，鯨鐘韻蕭寺。
遲明上層樓，羽扇端可棄。
萬象奔空來，攬之入詩思。
七椀有餘清，一觴成徑醉。
倒着白接䍦，飄蕭新出笥。
客有可人姿，終規聊見志。
樂飲雖及辰，沈酣非所恣。
主人雲夢胸，綽有容物智。
溫顔起謝客，博哉斯言利。
平生千金軀，於此肯嘗試。
逡巡掃鉅篇，華衮酬一字。
觀者嗟賢王，不以儒爲戲。